Hlina, Alojz, poslanec NR SR (2014-09-11):
Vážená pani predsedajúca, vážený pán minister, vážené kolegyne, kolegovia, úvodom mi dovoľte poďakovať kolegom Martinovi Chrenovi a pánovi Kadúcovi, že si vymenili so mnou poradie. Ďakujem im, lebo ja o druhej idem na pohreb, tak by som sem nestihol prísť. K tomuto návrhu dovoľte uviesť, skôr ako uvediem, ešte jednu predsa len technickú poznámku. Pán minister, keď budete s pánom Richterom, nemal som tú možnosť mu to ináč odkázať. Nazval ma zvieraťom, ktoré pľuje, ale chcem, aby ste mu odkázali a ubezpečili ho, že som úplne zdravý. Nemám žiadnu prenosnú chorobu ani neprenosnú. Čiže ak aj náhodou, my sme tomu hovorili, že mokrý prízvuk, hej, asi možno na to naznačoval, tak sa ospravedlňujem. Ale ubezpečte ho, že nemám žiadnu chorobu. Síce nepoužívam ochranu, lebo však doma nemusím, ale môžte kľudne teda povedať, že zodpovedne prehlasujem, že som úplne zdravý. Ale ospravedlňujem sa, ak sa ho to dotklo. Ak to malo byť predmetom použitia tohto pultu, uviesť túto skutočnosť, nech sa páči. K samotnému návrhu zákona dovoľte uviesť: Je náročný, verím, že kolegovia si vyberú niektoré iné časti, ja sa len zľahka budem venovať jednej časti, a to je to, registre diskvalifikácií. Zjednodušene, pokúsim sa teda aj pre ľudí, aby to chápali, to je to povestné, na hrobe niečoho postavil ďalší hrob, ani ten nezaplatil a stavia ďalší hrob, hej? Čiže sú tu naozaj kreatúry, ktoré chodia, blúdia touto krajinou a všade zanechajú tú pamätnú stopu a osudy ľudí, ktorí potom nevedia, čoho sa dovolať alebo komu zavolať. A ak bolo ambíciou to riešiť, tak ja vám, ľudia, poviem, že ako tá ambícia dopadla, lebo to je vec, ktorú treba riešiť. Sami v dôvodovej správe pripúšťate, že registre diskvalifikácie existujú. Nuž poďme si v krátkosti povedať, ako poňala naša vláda boj s týmito, s týmito kreatúrami. Ako soft, ako zľahka, aby to len mohlo byť odprezentované, že idú bojovať, ale v praxi je to úplne bezzubé. Zavádzame registre diskvalifikácií, do ktorých sa môžte, niečo zacitujem, môžte dostať takým len rozhodnutím súdu. Sami uvádzajú, že ten register diskvalifikácií je v obmedzenej miere. Dostanete sa tam len rozhodnutím súdu. To je to prvé povestné, že niekoho v nejakom trestnom konaní, ja síce neviem koho, kde, ale možno raz niekoho niekedy v trestnom konaní odsúdia a zakážu mu robiť štatutára. Tak to je ten prvý asi; dobre uvažujem, nie?; prvý spôsob. A druhý, teraz tam veľkoryso je doplnené, skutočnosť, že keď niekto „zabudne“ sa nahlásiť, patrí pod konkurz a nesplnením tejto povinnosti okrem teda iných sankcií sa dostane aj do tohto registra. No akoby jeden bača povedal, „neúročnô“, hej? „Neúročnô“, hej, že čo ako sa identifikujú diskvalifikované osoby. Len týmito dvoma, dvoma spôsobmi. Dokonca ešte sami uvádzate, že tam je nejaká právna ochrana, ani nebude dokonca ten register verejný. Neviem potom načo, komu má slúžiť, ale nebude. Tu uvádzate síce, že sa niekto z neho môže dohľadať, len už chcem vidieť tú pani, pani, niekde čo robí niekde nejakú pomocnú silu, ak si cez registre dohľadáva sekundárne, že či ten nový konateľ, ktorý sa tu zjavil na Ferrari alebo Lamborghini, alebo, či to je jedno a to isté asi, že či náhodou nie je taký zbojník, že neplatí ľuďom výplaty. No tak ona, jej vravíte, že si to má nájsť. Čiže tento register aj v tejto, by som povedal, vykuchanej forme, ale nebojte sa, politicky bude predaný ako veľká vec. Čiže register vo vykuchanej forme ešte ani dostupný nebude. Nuž tak je to s bojom proti kreatúram, ktoré za sebou nechávajú spúšť. A ešte dokonca, by ste neverili, to už ma dorazilo, že to rozhodnutie o tom vylúčení, hej, že teda tá diskvalifikovaná osoba na určité obdobie, ak nerozhodne súd v tom prvom, možnosti, v druhom je to tri roky, nemôže vykonávať, byť teda v tom orgáne dozornom a bla, bla. Ale predkladateľ, teda ministerstvo spravodlivosti už nemá ambíciu to rozšíriť aj o iné orgány, právnické osoby, napríklad štátny podnik. Rozumiete? Nerozumiete. Čiže to, tá diskvalifikácia nebude, nebude platiť, predkladateľ nemá tú ambíciu, aby to platilo aj pre štátny podnik, lebo, citujem zo správy, lebo predpokladá, že samotný ten štátny zakladateľ sú v stave vyvodiť pri porušení týchto povinností opatrenia. Čiže čo hovorí predkladateľ? Že register diskvalifikácií nebude platiť, aj keby bola naplnená tá skutková podstata, pre predstaviteľov štátnych podnikov, lebo u nich predpokladá, že sami to vyriešia. To povestné: Zákon porušený nebol. Zákon poru... Viete, to je, normálne žasnem. Čiže oni vyňali spod toho štátny podnik. Čiže štátny podnik, to je, ak tomu dobre rozumiem, tak štátny podnik môžu spravovať podľa tohto, ak by zakladatelia neusúdili, že je dôvod, a oni neusúdia, lebo však všetko vyhovuje, vratky chodia späť, tak môže viesť aj závadová osoba v zásade. Prísne závadová osoba môže viesť, lebo nemáte tú ambíciu to rozšíriť na ten štátny podnik. Vážení, skrátim. Ďakujem pekne. Tak to je boj našej vlády s ľuďmi, ktorí kade chodia, nechávajú po sebe spúšť. Viete, kebyže len spúšť v tom, že tie fabriky vyzerajú, jak vyzerajú, ale spúšť v tom, že tým ľuďom nedajú výplatu. Tu sú ľudia, ktorí sú ctihodní občania a chodia po večierkoch, možno aj vy ste sa s nimi stretli. Auto také, keď naštartuje, tak ho počuť cez tri ulice. To sú ctihodní občania, ale tu sú ctihodní občania, ale v Dubnici, v Dubnici je po nich spúšť, v Dubnici je po nich spúšť. Tu sú latifundisti na kopci, na hradnom kopci sú latifundisti, ale v Dubnici je po nich spúšť. V Dubnici sú matky s deťmi, ktoré nemajú za čo kúpiť perečník či peračník a výkres, lebo uverili pánkovi, ktorý došiel z Bratislavy na Lambo, možno aj nejaké fotky zaprezentoval, kde s kým sedel, na akej recepcii. A títo ľudia sa do toho registra nedostanú, vážení! Títo ľudia sa do toho registra nedostanú. A ľudia si mysleli, že títo ľudia sa do toho registra dostanú. Takže, pán minister, aká bola vaša ambícia, keď dokopy čítame, že nebolo dokopy žiadnou ambíciou? Len hovoríte, že vytvoríte nejaký register bezzubý, bezobsažný, neverejný, nikomu nič nepomôže a nebudem ho menovať, tohto pána, lebo vyzerá, že ďalší súdny spor budem mať, lebo ten už sa mi vyhráža, ako sa ide so mnou súdiť. Ale neviem, kedy ja na tie súdy budem chodiť. Ale tohto pána, tento pán sa do žiadnych štatistík nedostane. A možno pristaví svoje Lambo v inom malom mestečku a zblbne iných ľudí, ktorí budú tri mesiace naňho robiť. A možno aj nejakú fotku dá s vami, jak si ruku podáva alebo... (Reakcia ministra.) Nie, pán kolega, hovorím, ja hovorím o bezzubom registri diskvalifikácií, ktorý ste predložili do Národnej rady. Do Národnej rady ste predložili bezzubý register diskvalifikácií, ktorý politicky odprezentujete, ako pomôže. Ak som to povedal, som rád. Ak sa to z toho, jak som to povedal, nedalo pochopiť, je mi ľúto, ale v zásade je to tak, že je to bezzubý, bezobsažný register, ktorý toto nerieši. Tento pán, ktorého spomínam, ktorý, v Novej Dubnici dokonca záhradkári, prosím vás, záhradkári, ktorí platili elektriku, mu vypli elektriku. Jeden by neuveril, čo v tomto je. Ale tými kontaktami ako operuje a kto koho kde s kým pozná, to všetko budeme... Tak tento pán sa do týchto registrov nedostane. Nebude v žiadnych takýchto registroch figurovať. Nebude. Prečo? No lebo nemá prečo. No však... Ja si pamätám, jak ste predstavovali zákon, že idete riešiť problémy toho kumulovania, že proste závadové osoby, diskvali..., že to idete riešiť. To ste teraz doniesli. Nuž, snažil som sa ľuďom povedať, ako ste to poňali. Nuž ale nehádžme flintu do žita, pán minister, sme v prvom čítaní. Ja avizujem, ja avizujem, že prípadne poprosím asistenta, či by sme nespracovali pozmeňovací návrh v tom zmysle, že sa do tohto registra dostanú aj iné osoby na základe iných parametrov. A jeden z najdôležitejších parametrov je to, že po účasti týchto osôb pôsobením v nejakých spoločnostiach zostávali nenaplnené záväzky voči štátu a nenaplnené záväzky voči zamestnancom. A možno môžme stupňovať, lebo vy hovoríte, že tieto osoby, ktoré vy diskvalifikujete za úplne nulitné tieto veci alebo nepostihnuteľné, tak nemôžu robiť, ale aspoň, keď už to neprejde, lebo niekto vám zavolá, niekto zaklope, možno niekto aj rozrazí dvere, že neblázni, to tam nedávaj, však nebude mať kto robiť štatutára, lebo všetci máme čosi za ušami, tak aspoň tam dajte to, že ten register si tí ľudia budú môcť pozrieť. Viete, keď sa zjaví niekto niekde, či na Lamborghini, či na škodovke, to je jedno, ale však každý nejako vie, jak sa má kde zaprezentovať, tak tí ľudia si pozrú prípadne, alebo syn im pozrie v počítači, že či náhodou s týmto pánom nie je spojená nejaká zaujímavá história alebo nejaké hroby po ceste. Dajte tým ľuďom právo byť informovaný. Aby sa to nedozvedeli len ex post. Ja viem, že týmto ľuďom niekedy stačí fotka s nejakým politikom, že to úplne stačí sa prejsť po hale s veľvyslancom. Úplne stačí. Ja viem, že niekedy málo stačí. Ale dorastá nám generácia, ktorá je schopná viac. A toto chcem povedať, pán minister, s tým skončím. Takýto nejaký návrh. Skúsme, skúsime nad tým porozmýšľať? Som zvedavý. Ďakujem pekne.